Diari Oficial de la Generalitat Valenciana


Sumari del DOGV 10855, del 25-02-2025 (2025/3282)

RESOLUCIÓ de 18 de febrer de 2025, de la Direcció General de Centres Docents, per la qual es convoquen les proves d’accés per a l’alumnat que no estiga en possessió dels requisits acadèmics d’accés als cicles formatius de grau mitjà i grau superior de les ensenyances professionals d’Arts Plàstiques i Disseny per al curs acadèmic 2025-2026.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10330

Data del DOGV
:   25-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3282

CVE
:   TYDG-C-9276-9529

Data del document
:   18-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * educació artística
    * admissió a examen

La Llei orgànica 2/2006, de 3 de maig, d’educació, d’ara en avant LOE, modificada per la Llei orgànica 3/2020, de 29 de desembre, en l’article 52, i el Reial decret 596/2007, de 4 de maig, pel qual s’establix l’ordenació general de les ensenyances professionals d’Arts Plàstiques i Disseny, modificat pel Reial decret 628/2022, de 26 de juliol, en el capítol V, establixen els requisits necessaris per a accedir a les ensenyances professionals de grau mitjà i superior d’Arts Plàstiques i Disseny.

En els articles 52.1 i 52.2, la LOE establix que, per a l’accés a cicles formatius de grau mitjà es requerix estar en possessió del títol de graduat/ada en Educació Secundària Obligatòria, o títol declarat equivalent, i per a l’accés als cicles formatius de grau superior serà necessari estar en possessió del títol de Batxillerat, el de tècnic/a de Formació Professional o el de tècnic/a d’Arts Plàstiques i Disseny.

A més dels requisits acadèmics mencionats, tots els aspirants hauran de superar una prova específica que acredite les aptituds i els coneixements artístics necessaris per a cursar amb aprofitament les ensenyances corresponents.

D'acord amb l'article 52.3 de la LOE, els qui no complisquen els requisits acadèmics podran accedir a la prova específica si superen una prova general que acredite que posseïxen els coneixements i habilitats necessàries per a cursar estes ensenyances amb aprofitament. Esta prova, definida com la part general de les proves d'accés en l'article 16.3 del Reial decret 596/2007, avaluarà les competències bàsiques de l'Educació Secundària Obligatòria, conforme al Decret 107/2022, de 5 d'agost, del Consell, en el cas de l'accés al grau mitjà, i els coneixements bàsics de les matèries comunes del Batxillerat, conforme al Decret 108/2022, de 5 d'agost, del Consell, en el cas de l'accés al grau superior.

El Reial decret 628/2022, de 26 de juliol, en l’article 2.5, establix que les administracions educatives regularan les exempcions, corresponents a les proves d'accés per als qui no complisquen els requisits acadèmics.

L’Orde 13/2018, de 18 d’abril, de la Conselleria d’Educació, Investigació, Cultura i Esport, per la qual es regula l’accés i l’admissió als cicles formatius de grau mitjà i grau superior de les ensenyances professionals d’Arts Plàstiques i Disseny a la Comunitat Valenciana, determina l’estructura de les proves i establix una convocatòria anual d’estes.

Per tot això, de conformitat amb la normativa anomenada i en virtut de les competències que m’atribuïx el Decret 166/2024, de 12 de novembre, del Consell, d’aprovació del Reglament orgànic i funcional de la Conselleria d’Educació, Cultura, Universitats i Ocupació,

RESOLC

*Primer. Finalitat*

Convocar la realització de les proves d’accés per a les persones que no reunisquen els requisits acadèmics d’accés a cicles formatius de grau mitjà i de grau superior de les ensenyances professionals d’Arts Plàstiques i Disseny durant el curs acadèmic 2025-2026 a la Comunitat Valenciana, en els terminis i termes d’esta resolució.

*Segon. Requisits de participació*

Per a l’accés a grau mitjà és necessari tindre 17 anys o complir-los l’any de realització de la prova.

Per a l’accés a grau superior és necessari tindre 19 anys o complir-los l’any de realització de la prova.

*Tercer. Validesa i efectes*

1. La superació d’esta prova d’accés permetrà realitzar les proves específiques per a l’accés als graus mitjans i superiors d’Arts Plàstiques i Disseny.

2. Esta prova tindrà validesa per a posteriors convocatòries i en tot el territori nacional.

3. El certificat que acredita la superació d’esta prova s’aportarà juntament amb la sol·licitud d’inscripció a la prova específica, a l’escola d’art, centre docent públic o privat autoritzat pel qual opte, en els terminis establits.

*Quart. Calendari i horari de realització*

1. La inscripció i la publicació de les persones admeses, la realització de les proves i els terminis d’entrega de justificants o de reclamacions es realitzaran segons el calendari que arreplega l’annex I d’esta resolució.

2. L’horari de realització de les proves serà el que indique l’annex I d’esta resolució.

*Quint. Lloc de realització*

1. La prova d’accés es durà a terme en els centres que indique l’annex II, sense perjuí que la conselleria competent en matèria d’educació puga habilitar altres centres per a fer la prova.

2. En el moment de realitzar la prova, les persones aspirants hauran de presentar davant del tribunal el corresponent document identificatiu i la còpia de la sol·licitud d’inscripció. A més, els aspirants hauran d’aportar els originals de la documentació al·legada telemàticament, per mitjà de correu electrònic, per a ser acarada a petició del tribunal.

*Sext. Sol·licitud d’inscripció i documentació que cal aportar*

1. La informació sobre el procediment i els models que cal presentar es trobaran disponibles per a les persones interessades en: <https://www.gva.es/va/inicio/procedimientos?id_proc=2098&version=amp>

2. Per a la formalització de les sol·licituds d’inscripció en les proves, les persones interessades utilitzaran el model que figura com a annex III, en el cas d’optar a un grau mitjà, o l’annex IV, en el cas d’optar a un grau superior, de la present resolució. Una vegada omplit, s’entregarà en la secretaria del centre docent a on es vaja a realitzar la prova la documentació següent:

a) Document acreditatiu d’identificació:

– Menors de 18 anys: DNI, targeta d’identitat d’estranger expedida per la comissaria de policia o l’oficina d’estrangers, passaport, certificat d’empadronament en un municipi, visat d’estudis o targeta d’estudiant estranger.

– Majors de 18 anys: DNI, targeta d’identitat d’estranger expedida per la comissaria de policia o l’oficina d’estrangers, passaport, visat d’estudis o targeta d’estudiant estranger.

b) Justificant d’haver pagat la taxa establida en la legislació vigent.

c) Documentació acreditativa de les dades al·legades en la sol·licitud.

d) Formulari de presentació de documentació justificativa de la sol·licitud d’exempció per a la prova d’accés als cicles formatius als cicles de grau mitjà (annex V) o de grau superior (annex VI)

e) Els interessats en les exempcions a què fan referència els apartats tercer i quart de la present resolució hauran de fer-ho constar en la sol·licitud d’inscripció, omplir l’annex V (per a graus mitjans) i l’annex VI (per a graus superiors) i aportar la documentació que ho acredite.

f) Sol·licitud d’inscripció per a la realització de les proves degudament omplida (annex III o annex IV).

Es tornarà una còpia segellada, datada i numerada a la persona interessada.

Les sol·licituds podran ser remeses per correu electrònic a la secretaria del centre docent especificat en l’annex II, en el qual la persona interessada haja de fer la prova.

En este cas, tota la documentació s’haurà d’enviar degudament firmada (a mà o electrònicament) i en format electrònic, per mitjà d’un únic correu electrònic, al centre docent en el qual vol fer la prova, i en l’assumpte s’indicaran les sigles PACAPD seguides del nom i els cognoms de la persona que fa la sol·licitud. Esta documentació es troba disponible en l’enllaç següent: <https://ceice.gva.es/va/web/ensenanzas-regimen-especial/prueba-de-acceso>.

3. La sol·licitud d’inscripció serà única per a cada grau, siga mitjà o superior, independentment dels estudis que desitge dur a terme posteriorment la persona interessada.

4. D’acord amb la normativa reguladora vigent, es retornaran les taxes sempre que es renuncie a la prestació o el servici dins del període de matriculació o d’inscripció establit en la convocatòria, o dins del període d’esmena a les llistes d’admesos. Fora d’estos terminis, haurà d’acreditar-se una causa de força major. En qualsevol cas, no haurà d’haver-se fet ús del servici o la prestació. El procediment per a la devolució de les taxes serà:

a) Sempre que es donen els requisits establits en la normativa vigent, es podrà sol·licitar la devolució de la taxa pels mitjans telemàtics indicats en l’enllaç següent: <https://ceice.gva.es/va/web/ensenanzas-regimen-especial/devolucio-taxes1>

b) Llevat que s’indique expressament el contrari, la presentació telemàtica de la sol·licitud de devolució d’ingressos indeguts comportarà l’autorització a l’administració competent perquè realitze la notificació de la resolució d’esta sol·licitud per mitjans electrònics.

*Sèptim. Persones admeses*

1. Al final del període establit per a la formalització de les inscripcions, la secretaria de cada centre docent publicarà una llista diferenciada, per als graus mitjà i superior, de les persones admeses a la prova d’accés i, si és el cas, de les excloses, amb la indicació de les causes de l’exclusió.

2. En la publicació d’estes llistes el centre garantirà la privacitat de les persones mitjançant el procediment detallat en l’apartat 18.2 de la present resolució.

3. Una vegada ateses les possibles reclamacions, es publicaran les llistes definitives en els terminis que indica l’annex I.

*Octau. Orientació a l’alumnat inscrit*

La direcció dels centres docents designarà el professorat dels diferents departaments, que haurà d’orientar les persones interessades en la realització de les proves. Esta orientació tindrà l’objectiu d’informar sobre el calendari, l’estructura, els continguts, els criteris d’avaluació i la possibilitat d’exempció d’estes proves. Amb la finalitat de garantir la correcta informació a les persones participants en les proves d’accés, la direcció dels centres docents publicarà en la web del centre una adreça de correu electrònic mitjançant la qual es puguen atendre les qüestions derivades d’estes proves.

*Nové. Estructura de la prova d’accés als cicles de grau mitjà*

1. La prova serà comuna per a totes les persones participants i s’estructurarà en una fase única, composta de dos exercicis:

– Exercici 1. Desenrotllament per escrit, durant un temps màxim d’una hora i mitja, d’un comentari de text i de les qüestions que es formulen sobre llengua i literatura (castellana o valenciana) a partir d’un text escrit. La persona aspirant optarà per realitzar un dels dos comentaris de text proposats de llengua i literatura: el de castellà o el de valencià.

En este exercici es valorarà la maduresa i el nivell de coneixements referits a les matèries de Castellà:Llengua i Literatura o Valencià: Llengua i Literatura, segons el currículum vigent de l’ESO a la Comunitat Valenciana.

– Exercici 2. Desenrotllament per escrit, durant un temps màxim d’una hora i mitja, de les qüestions que es formulen referides a continguts tecnicocientífics i socioculturals.

En este exercici es valorarà la maduresa i el nivell de coneixements referits a les matèries de Ciències Socials, Geografia i Història, Ciències de la Naturalesa, Tecnologia i Matemàtiques, segons el currículum vigent de l’ESO a la Comunitat Valenciana.

2. Els continguts d’esta prova inclosos en l’annex VII d’esta resolució estan adaptats al que establix el Decret 107/2022, de 5 d’agost, del Consell, pel qual s’establix l’ordenació i el currículum d’Educació Secundària Obligatòria.

3. Les proves de convocatòries anteriors es poden trobar en: <https://ceice.gva.es/va/web/ensenanzas-regimen-especial/prueba-de-acceso>

*Dècim. Exempcions de la prova (part general) per als cicles formatius de grau mitjà*

Es podrà sol·licitar l’exempció total o l’exempció parcial de la prova per algun dels motius que s’enumeren a continuació.

1. Exempció total:

Haver superat la prova d’accés a la universitat per a persones de més de 25 anys.

Haver superat la prova d’accés als cicles formatius de grau superior de formació professional, de les ensenyances esportives de grau superior o de les ensenyances artístiques superiors a què fa referència l’article 7 de la Llei 1/2024, de 7 de juny, per la qual es regulen les ensenyances artístiques superiors i s’establix l’organització i equivalències de les ensenyances artístiques professionals.

Haver superat la prova d’accés als cicles formatius de grau mitjà de la formació professional o de les ensenyances esportives de grau mitjà.

Haver superat el segon nivell d’un programa de qualificació professional inicial.

Estar en possessió del títol d’un cicle formatiu de Formació Professional Bàsica.

En cas d’haver obtingut l’exempció total, la qualificació d’accés serà la nota que obtinguen en la prova específica d’accés.

2. Exempció parcial.

a) Àmbit lingüístic.

Haver superat en convocatòries anteriors la part lingüística.

Haver superat l’àmbit de comunicació del cicle 2, nivell 2, d’Educació de Persones Adultes.

Haver superat l’àmbit de comunicació del segon nivell en un programa de qualificació professional inicial a la Comunitat Valenciana.

Haver superat les matèries de Valencià: Llengua i Literatura i Llengua Castellana i Literatura de 4t d’Educació Secundària Obligatòria.

Haver superat l’àmbit lingüístic i social d’un programa de diversificació curricular de 4t curs d’Educació Secundària Obligatòria.

Haver superat l’àmbit lingüístic d’un cicle formatiu de Formació Professional Bàsica.

b) Àmbit tecnicocientífic i sociocultural.

Haver superat esta part en convocatòries anteriors.

Haver superat l’àmbit de ciències socials i l’àmbit cientificotecnològic del cicle 2, nivell 2, d’Educació de Persones Adultes.

Haver superat l’àmbit social i l’àmbit cientificomatemàtic del segon nivell en un programa de qualificació professional inicial a la Comunitat Valenciana.

Haver superat les matèries de Geografia i Història i Matemàtiques de 4t d’ESO i les matèries de Biologia i Geologia, Física i Química i Tecnologia i Digitalització de 3r d’ESO.

Haver superat l’àmbit científic i l’àmbit pràctic d’un programa de diversificació curricular de 4t curs.

Haver superat l’àmbit social i cientificotecnològic d’un cicle formatiu de Formació Professional Bàsica.

En cas d’haver obtingut l’exempció parcial d’esta prova d’accés, la seua qualificació serà la nota obtinguda de la part no exempta.

*Onzé. Estructura de la prova d’accés a cicles de grau superior*

1. La prova serà comuna per a totes les persones participants i s’estructurarà en una fase única, composta de dos exercicis:

– Exercici 1. Desenrotllament per escrit, durant un temps màxim de dos hores, de qüestions referides a les matèries comunes d’àmbit lingüístic de Batxillerat, segons el currículum vigent a la Comunitat Valenciana.

En concret, este exercici versarà sobre les matèries següents:

a) Llengua i literatura (castellana o valenciana). L’aspirant optarà per realitzar un dels dos comentaris de text proposats de llengua i literatura: el de castellà o el de valencià.

b) Llengua estrangera (anglés o francés)

Exercici 2. Desenrotllament per escrit, durant un temps màxim de dos hores, de qüestions referides a les matèries comunes d’àmbit no lingüístic de Batxillerat, segons el currículum vigent a la Comunitat Valenciana.

a) Història d’Espanya

b) Història de la Filosofia

2. Els continguts d’esta prova inclosos en l’annex VIII d’esta resolució estan adaptats al que establix el Decret 108/2022, de 5 d’agost, del Consell, pel qual s’establix l’ordenació i el currículum de Batxillerat.

3. Les proves d’anys anteriors es poden trobar en: <https://ceice.gva.es/va/web/ensenanzas-regimen-especial/prueba-de-acceso>

*Dotzé. Exempcions de la prova (part general) per als cicles formatius de grau superior*

Es podrà sol·licitar l’exempció total o l’exempció parcial de la prova (o de les seues matèries), per algun dels motius que s’enumeren a continuació.

1. Exempció total:

Haver superat la prova d’accés a la universitat per a persones de més de 25 anys.

Haver superat la prova d’accés als cicles formatius de grau superior de la Formació Professional, de les ensenyances esportives de grau superior o de les ensenyances artístiques superiors a què fa referència l’article 7 de la Llei 1/2024, de 7 de juny.

En cas d’haver obtingut l’exempció en la part general, la qualificació d’accés serà la nota que obtinguen en la prova específica d’accés.

2. Exempció parcial:

Àmbit lingüístic.

Haver superat en convocatòries anteriors la part lingüística.

Haver superat les matèries del Batxillerat que integren la part lingüística: Llengua Castellana i Literatura II, Valencià: Llengua i Literatura II i Llengua Estrangera II, de segon de Batxillerat.

Àmbit no lingüístic: Història d’Espanya i Història de la Filosofia.

Haver superat en convocatòries anteriors la part no lingüística.

Haver superat les matèries del Batxillerat que integren la part no lingüística (Història d’Espanya i Història de la Filosofia de segon de Batxillerat).

En cas d’haver obtingut l’exempció parcial, la seua qualificació serà la nota obtinguda de la part no exempta.

*Tretzé. Tribunals*

1. En cada centre docent que realitze la prova d’accés es constituirà un tribunal, encarregat de l’avaluació i qualificació d’esta.

2. Els tribunals que es constituïsquen en centres públics estaran integrats pels membres que establix l’article 8 de l’Orde 13/2018, de 18 d’abril, de la Conselleria d’Educació, Investigació, Cultura i Esport.

3. Els centres remetran a la direcció territorial competent en matèria d’educació corresponent, com a responsable del nomenament dels membres, la proposta de tribunal amb el secretari o la secretària i les persones examinadores previstes per a cada especialitat, amb un mínim de 15 dies d’antelació a la data indicada per al nomenament segons arreplega l’annex I d’esta resolució.

4. El nomenament dels membres de cada tribunal serà realitzat per la direcció territorial competent en matèria d’educació corresponent, la qual enviarà la designació dels vocals i dels seus suplents als centres docents de destinació, i la direcció del centre ho comunicarà immediatament als interessats.

5. La composició de cada tribunal i la llista de les persones suplents es publicarà en el centre docent abans de l’inici de les proves.

*Catorzé. Funcions dels tribunals*

1. Les funcions del tribunal seran les mencionades en l’article 9 de l’Orde 13/2018, de 18 d’abril, de la Conselleria d’Educació, Investigació, Cultura i Esport.

2. Una vegada finalitzat el procés d’avaluació, el tribunal alçarà acta, d’acord amb el model indicat en l’annex IX d’esta convocatòria.

3. El centre docent emetrà els corresponents certificats de superació de la prova, segons la informació continguda en les actes omplides pel tribunal avaluador, ajustant-se al model indicat en l’annex X. Els certificats seran firmats pel president/a i el/la secretari/ària del tribunal, hauran d’anar segellats pel centre públic i s’entregaran a l’alumnat que haja superat la prova.

4. El tribunal remetrà a la direcció territorial corresponent una còpia de les actes d’avaluació en el termini de set dies hàbils des de la publicació de les llistes definitives i a l’Administració educativa, en el termini màxim d’un mes, la documentació administrativa i econòmica que calga.

*Quinzé. Qualificacions*

El tribunal omplirà les actes d’avaluació de la prova, en què constarà la qualificació obtinguda per l’alumnat, d’acord amb el model que s’adjunta en l’annex IX. Les actes hauran de ser firmades per tots els components del tribunal.

2. Les qualificacions de cada exercici s’expressaran en termes numèrics, i per a fer-ho utilitzaran l’escala de zero a deu amb dos decimals. La qualificació serà la mitjana aritmètica de les qualificacions obtingudes en els diferents exercicis, sempre que estos hagen sigut superats.

3. Finalitzat el procés de qualificació, el/la secretari/ària del tribunal publicarà les actes provisionals en el tauler d’anuncis del centre a on es realitze la prova, amb la nota obtinguda en els diferents exercicis. Una vegada finalitzat el període de reclamacions, es publicarà la llista definitiva.

4. En les actes, per a garantir l’anonimat de les persones, es procedirà de la manera indicada en l’apartat 18.2 d’esta resolució.

*Setzé. Reclamació de qualificacions*

El procediment de reclamació de qualificacions es regirà pel que establix la normativa autonòmica vigent en esta matèria, l’Orde 32/2011, de 20 de desembre, de la Conselleria d’Educació, Formació i Ocupació, que regula el dret de l’alumnat a l’objectivitat en l’avaluació, i establix el procediment de reclamació de qualificacions, així com les decisions de promoció, de certificació o d’obtenció del títol acadèmic que corresponga.

*Desseté. Adaptacions per a aspirants amb necessitats específiques de suport educatiu*

Les adaptacions per a les persones aspirants que presenten necessitats específiques de suport educatiu, que requerisquen condicions especials per a la realització de les proves, es realitzaran segons el procediment establit en l’Orde 13/2018, de 18 d’abril, de la Conselleria d’Educació, Investigació, Cultura i Esport. Així mateix, s’aplicarà el que es disposa en l’article 27 del Decret 104/2018, del 27 de juliol, del Consell, pel qual es despleguen els principis d’equitat i d’inclusió en el sistema educatiu valencià, i en l’Orde 20/2019, del 30 d’abril, de la Conselleria d’Educació, Investigació, Cultura i Esport, que regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià.

*Dihuité. Protecció de dades*

1. Les proves d’accés als cicles formatius de les ensenyances professionals d’Arts Plàstiques i Disseny objecte de la convocatòria requerixen el tractament de dades personals de les persones sol·licitants, representants i tercers, i també dels membres del tribunal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, del 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals. Més informació en: <https://ceice.gva.es/va/registre-de-tractament-de-dades>.

2. En la publicació de llistes i/o actes es garantirà la privacitat de les persones mitjançant procediments per a anonimitzar les dades personals, de manera que únicament s’indicarà la inicial del nom, primer cognom, la inicial del segon cognom i les 4 últimes xifres del DNI, NIE o document acreditatiu d’identitat requerit.

*Denové. Aplicació*

Les direccions territorials competents en matèria d’educació disposaran del que siga necessari per a aplicar correctament el que s’establix en esta resolució.

*Vinté. Incidència de gasto i aplicacions informàtiques*

L’aplicació d’esta resolució no podrà tindre incidència en l’increment de la dotació de tots i cada un dels capítols de gasto assignat a la direcció general competent en matèria d’ensenyances d’Arts Plàstiques i Disseny de règim especial i, en tot cas, haurà de ser atés amb els mitjans materials de la unitat administrativa citada. Així mateix, tampoc requerirà solucions informàtiques associades a la gestió de la convocatòria de les proves objecte d’esta resolució.

*Vint-i-uné. Entrada en vigor*

Esta resolució entrarà en vigor l’endemà de la publicació en el *Diari Oficial de la Generalitat Valenciana*.

Contra esta resolució, que esgota la via administrativa, es pot interposar un recurs de reposició, davant del mateix òrgan que l’ha dictada, dins del termini d’un mes, a partir de l’endemà de la publicació, o un recurs contenciós administratiu, davant dels òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l’endemà de la publicació.

  

València, 18 de febrer de 2025

Jorge Cabo Martínez

Director general

Esta disposició conté annexos. Consulteu-ne la versió en PDF.